Lotte Thiim Bertelsen (SF), 2006-11-09:
Først vil jeg sige tak for ministerens redegørelse.
Så vil jeg på vegne af Socialistisk Folkeparti, Venstre, Socialdemokraterne, Dansk Folkeparti, Det Konservative Folkeparti, Det Radikale Venstre og Enhedslisten fremsætte følgende: Forslag til vedtagelse
»Folketinget udtrykker bekymring over, at 30.000 børn vokser op i familier med vold.
Folketinget konstaterer, at det er nødvendigt at intensivere indsatsen over for voldsramte børn og kvinder yderligere, og opfordrer regeringen til at: 1. opkvalificere fagpersoner til at kunne aflæse signaler om mistrivsel hos børn – såvel på grunduddannelserne som via efteruddannelse, 2. sikre, at kommunerne får de rette underretninger og følger op på disse, samt at kommunerne har de nødvendige forudsætninger for en kvalificeret og effektiv håndtering af alle underretninger om vold mod børn, 3. følge op på kommunernes børnepolitikker med henblik på formidling af best practice mellem kommunerne, 4. gennemføre en undersøgelse af kommunernes praksis, for så vidt angår indberetninger om børns mistrivsel, 5. sikre voldsramte kvinder og børn adgang til krisecentre med kompetent personale i hele landet samt sikre effektivt efterværn, og 6. evaluere regeringens handlingsplan mod børnemishandling samt handlingsplan til bekæmpelse af mænds vold mod kvinder og børn.«
Baggrunden for denne forespørgsel er selvfølgelig et ønske om at sætte fokus på indsatsen for udsatte børn og familier.
Vold er et stort problem i mange familier i Danmark, hvilket bl.a. i al sin gru blev dokumenteret i DR 1-dokumentarudsendelsen »Når de voksne slår«, som blev sendt den 15. februar i år.
Her fremgik det, at 30.000 børn vokser op i familier, hvor vold er en del af hverdagen.
Statistikkerne fra de danske krisecentre taler også deres eget tydelige sprog.
Knap 2.000 kvinder og nogenlunde lige så mange børn måtte i 2005 i kortere eller længere tid tage ophold på et krisecenter på grund af vold i hjemmet, og det på trods af, at det nu er muligt at bortvise manden fra hjemmet, så kvinder og børn netop ikke behøver at tage ophold på et krisecenter.
En stor del af de mest udsatte børn får på trods af underretninger til kommunen fortsat ingen støtte fra denne under opholdet på eller efter flytningen fra krisecenteret.
Krisecentrenes statistik viser således, at i 2004 fik kun 15 pct. af de børn, der boede på krisecentrene, hjælp fra deres hjemkommune under opholdet.
Det forekommer helt absurd, at børn med så tung bagage i rygsækken på den måde lades i stikken.
Politiken beskrev den 10. oktober, hvorledes foreningen Børns Vilkår i løbet af årets første 9 måneder har hjulpet børn med at indberette 63 sager om overgreb mod børn til kommunerne.
Det er dobbelt så mange som i hele 2004.
I tre ud af fire sager fra i år er der tidligere givet underretning til kommunen om, at barnet er truet.
Det kan være skolelærere, bedsteforældre eller naboer, der har slået alarm om tingenes tilstand i hjemmet.
I resten af tilfældene er det børnene selv, der med bistand fra Børns Vilkår beder om hjælp, efter at de selv forgæves har henvendt sig til deres kommune.
Her taler vi ikke om teenagere, der er blevet sure på deres forældre, fordi de ikke må være ude til kl. 3 om natten.
Det er meget alvorlige sager, der overvejende handler om vold, og det har ofte stået på i mange år, før børnene betror sig til andre.
Det udtaler Bente Boserup, som er leder af rådgivningen i Børns Vilkår.
Hvis det så konstateres af den voksne – det være sig sundhedsplejersken, pædagogen, læreren, socialrådgiveren, lægen eller andre – skal den pågældende også være klædt på til at kunne gribe ind, så barnet ikke får oplevelsen af, at den voksne ikke vil tage ansvar for barnets trivsel, eller på ny føler sig svigtet af den voksne.
SF finder det helt nødvendigt med en øget forebyggelsesindsats over for vold i familierne.
Men det kræver, at effektive handlings- og løsningsmuligheder forankres på alle niveauer i det danske samfund.
Hvis Danmark fortsat vil opfattes som et moderne velfærdssamfund præget af humanisme og tolerance, er det uomgængeligt, at vold mod kvinder og børn tages alvorligt, og at der også afsættes de nødvendige ressourcer.
Derfor finder SF det vigtigt at debattere, hvordan vi fremover begrænser antallet af voldsramte børn og familier, og jeg ser meget frem til ministerens besvarelse og den øvrige debat.
Besvarelse